Oorledenes van kerktragedie dié week uitgeken, gegroetDie toneel by die Pentecostal Holiness Church in Dlangubo waar 13 mense dood is nadat ‘n muur ineengestort het. (Foto: Leon Lestrade/African News Agency) Die KwaZulu-Natalse provinsiale regering sal help met die begrafnisse van gemeentelede wat dood is toe ŉ kerkmuur Donderdag tydens ŉ Paasdiens buite Empangeni ineengestort het. Premier Willies Mchunu het Maandag dié aankondiging ná ŉ spesiale sitting van die provinsiale uitvoerende raad in sy kantoor in Durban gemaak. Die raad het vergader om te besluit op die pad vorentoe ná die tragedie. Mchunu en sy LUR’e het daarna ŉ mediakonferensie gehou. Twaalf mense en ŉ tienjarige seun is dood toe ŉ baksteenmuur van die Pentecostal Holiness Church in Dlangubo tydens ŉ kerkdiens ineengestort het. Altesaam 16 ander gemeentelede is beseer. Die premier het gesê die getal mense wat dood en beseer is, asook die feit dat die ongeluk tydens Paasnaweek plaasgevind het, maak dit ŉ ongewone voorval. Die toneel by die Pentecostal Holiness Church in Dlangubo waar 13 mense dood is nadat ‘n muur ineengestort het. (Foto: Leon Lestrade/African News Agency) “Die voorste muur van die kerk het rondom 22:15 ineengestort weens ŉ erge donderstorm wat met sterk winde gepaardgegaan het,” het Mchunu gesê. Hy het gesê ŉ aantal van die beseerdes word steeds vir verskeie frakture in die Ngwelezane-hospitaal buite Empangeni behandel. Die polisie het gesê ŉ geregtelike doodsondersoek word gedoen. Dit sal na verwagting insluit om te bepaal of daar aan die toepaslike bouregulasies voldoen is. ŉ Forensiese ingenieurspan doen ook ŉ aparte ondersoek om te bepaal of die ineenstorting met strukturele defekte verband hou. “Ons is in kennis gestel dat die forensiese spanne steeds besig is met hul ondersoekverslae oor die aaklige ongeluk en ons sal die uitkoms van die ondersoeke deel sodra al die prosesse afgehandel is,” het Mchunu gesê. Die toneel by die Pentecostal Holiness Church in Dlangubo waar 13 mense dood is nadat ‘n muur ineengestort het. (Foto: Leon Lestrade/African News Agency) Verteenwoordigers van die kerk en die regering sal Dinsdag teenwoordig wees wanneer familielede by die lykshuis in Richardsbaai byeenkom om die oorledenes uit te ken, het die premier gesê. ŉ Gebedsdiens sal om 09:00 gehou word voordat die liggame besigtig word. ŉ Gedenkdiens sal Donderdag gehou word en die begrafnis sal na verwagting die naweek plaasvind. “Hierdie is ŉ tyd om saam te kom, te rou en ŉ helpende hand uit te steek. Kom ons staan saam om te help verseker dat die lewens van hierdie verpletterde gemeenskap so gou as moontlik terug na normaal keer,” het Mchunu gesê. Die provinsie se departement van samewerkende regering en tradisionele sake het Maandag in ŉ verklaring gesê die departement se bedryfsentrum het ingespring om die mense te help wat hul geliefdes moet gaan uitken. “’n Bykomende span dokters sal ingebring word om te help.” Die toneel by die Pentecostal Holiness Church in Dlangubo waar 13 mense dood is nadat ‘n muur ineengestort het. (Foto: Leon Lestrade/African News Agency) Biskop Moses Sibiya van die Pentecostal Holiness Church het Sondag in ŉ verklaring gesê die formele verslag van die ondersoek na die voorval sal aan die kerk voorgelê word sodra dit afgehandel is.